เจอกัน 1,720 จุดหรือไม่
ดัชนีตลาดหุ้นไทยเมื่อวานนี้ปิดตลาด +22.38 จุด มาที่ 1,705.98 จุด เปลี่ยนแปลง +1.33%
19 มิ.ย. 2562

ลูบคมตลาดทุน : ธนะชัย ณ นคร
ดัชนีตลาดหุ้นไทยเมื่อวานนี้ปิดตลาด +22.38 จุด มาที่ 1,705.98 จุด เปลี่ยนแปลง +1.33%
ตัวเลขดัชนี 1,705.98 จุดที่ว่านี้ ถือว่าทำสถิติสูงสุดในรอบ 8 เดือน
ส่วนมูลค่าการซื้อขายกว่า 1.07 แสนล้านบาทนั้น
หากเจาะลึกลงไป จะพบว่า เป็นการซื้อขายเฉพาะหุ้น บมจ.ท่าอากาศยานไทย หรือ AOT กว่า 2.31 หมื่นล้านบาท หรือคิดเป็น 23% ของมูลค่าการซื้อขายรวมเมื่อวานนี้
เท่าที่สำรวจตรวจสอบย้อนหลังไป
หุ้น AOT ยังไม่เคยมีวอลุ่มการซื้อขายมากขนาดนี้มาก่อน (ใน 1 วัน)
ส่วนปัจจัยที่ทำให้หุ้น AOT พุ่งขึ้นมา ขอย้ำอีกครั้งว่า มาจากสัดส่วนรายได้ที่จะได้รับจาก “คิง เพาเวอร์” มากกว่าที่คาดการณ์กันไว้ค่อนข้างมาก
ราคาเป้าหมายที่โบรกฯ ดีดลูกคิดกันออกมาล่าสุด
เห็นว่าขยับขึ้นไปเหนือ 80.00 บาทแล้ว
ต่อไปราคาน่าจะเคลื่อนไหวอยู่ระหว่าง 71.00 -75.00 บาท จากเดิมวิ่งวนอยู่ที่ 76.00-79.00 บาท
อ้อ….ราคาปิด AOT เมื่อวานนี้ที่ 73.75 บาทนั้น ทำให้หุ้น AOT กลับมามีมูลค่าหลักทรัพย์ตามราคาตลาดหรือมาร์เก็ตแคปที่ระดับ 1.05 ล้านล้านบาท (อีกครั้ง)
กลับมาที่ดัชนีหุ้นที่วิ่งขึ้นมาร้อนแรงเมื่อวานนี้
มีคำถามว่า แล้ววันนี้และพรุ่งนี้จะไปต่อได้ไหม
ก่อนหน้านี้ หรือเมื่อสัปดาห์ที่แล้ว ก็เพิ่งเขียนเรื่องนี้ไปว่า แนวต้านสำคัญอยู่บริเวณ 1,680-1,683 จุด
หากดัชนีหุ้นไทยขยับขึ้นมาบริเวณดังกล่าว ก็อาจจะต้องเผชิญกับแรงขายทำกำไร เพราะสัญญาณทางเทคนิคบอกว่า “เข้าเขตซื้อ” มากเกินไป
เว้นแต่ว่า เมื่อดัชนีวิ่งขึ้นมาจากปัจจัยบวกที่เกินคาดหมาย
ก็จะเป็นตัวส่งหรือแรงผลักดันให้ดัชนีวิ่งขึ้นผ่านแนวต้านไปได้แบบชิล ๆ
แล้วก็เป็นเช่นนั้นจริง ๆ
เพราะปัจจัยบวกจาก AOT ตัวเดียว มีส่วนสำคัญต่อการดันดัชนีได้ถึง 8.01 จุด
นักวิเคราะห์มองว่า วันนี้แนวโน้มตลาดหุ้นไทย ยังมีโอกาสจะไปต่อได้ จากเซนติเมนต์เชิงบวกหลายเรื่องทั้งจากปัจจัยต่างประเทศและในประเทศ
ในประเทศ เรื่องโผคณะรัฐมนตรีเรียบร้อยแล้ว
ต่อไปน่าจะเริ่มทำงานกันได้ และสานต่อนโยบายด้านเศรษฐกิจกันออกมา
แนวโน้มนักลงทุนต่างชาติ หรือฟันด์โฟลว์ จะเริ่มกลับเข้ามามากขึ้น จากการได้รัฐบาลที่มาจากการเลือกตั้ง
ส่วนปัจจัยต่างประเทศ ต้องลุ้นว่าเมื่อคืนนี้ธนาคารกลางสหรัฐ หรือเฟด จะเซอร์ไพรส์ด้วยการปรับลดดอกเบี้ยนโยบาย (ทันที)เลยหรือไม่
หากยังไม่ลด ก็ต้องจับตาดูว่า ได้ส่งสัญญาณว่าจะลดในการประชุมครั้งต่อไปหรือไม่
หากส่งสัญญาณออกมาว่าลด
แน่นอนว่า จะส่งผลบวกต่อหุ้นเดินหน้าต่อทันที
ขณะที่ความคืบหน้าเรื่องเทรดวอร์ สหรัฐฯ กับจีน  มีสัญญาณที่ดีขึ้น
โดนัลด์ ทรัมป์ ผู้นำสหรัฐฯ เองได้ถูกกดดันอย่างหนักจากผู้ประกอบการในประเทศเกี่ยวกับเรื่องเทรดวอร์ว่า “ให้ถอย” เพราะเดือดร้อนกันไปหมด
แนวต้านถัดไปของวันนี้จะอยู่ที่ 1,720 จุด
และต้องลุ้นว่าหุ้น AOT ยังขยับไปต่อได้หรือไม่ หลังจากเมื่อวานนี้ขึ้นไปสูงสุด 74.75 บาท แล้วย่อตัวลงมาปิด 73.75 บาท
ส่วนดัชนีที่ปิด 1,705.98 จุด เมื่อวานนี้
ส่งผลให้พี/อี(ปัจจุบัน) มาอยู่ที่ 18.40 เท่า